আমাদের জাতীয় কবি কাজী নজরুল ইসলামের একটি সুপরিচিত সংগীত – ‘আকাশে হেলান দিয়ে পাহাড় ঘুমায়’। এই সংগীতচেতনার সঙ্গে মিলে যায় আশরাফুলের আঁকা ‘প্রকৃতি ও নারী’ শিরোনামের চিত্রকর্মটি। ২০০৯ সালে ক্যানভাসে তেলরং ও অ্যাক্রিলিকে আঁকা এ-কাজটিতে বান্দরবানের পাহাড়ি সৌন্দর্যের আবহে এক নারী-অবয়ব, যেন পাহাড়ে হেলান দিয়ে স্মিত হাসিমুখে শুয়ে আছে। সুররিয়ালিস্ট ধরনের কাজ। এ-ধরনের কাজ করে শিল্পী হয়তো নতুন আরেকটি বাঁকবদলের প্রয়াস নিয়েছিলেন; কিন্তু এ-ধারা নিয়ে তিনি পরে আর অগ্রসর হননি।